b'\n_START_ARTICLE_\nLeif Erikinpoika\n_START_PARAGRAPH_\nLeif Erikinpoika (muinaisnorjaksi Leifr Eir\xc3\xadksson, isl. Leifur Eir\xc3\xadksson, noin 970 \xe2\x80\x93 noin 1020) oli viikinki ja Erik Punaisen poika, joka saagojen mukaan l\xc3\xb6ysi Vinlandin noin vuonna 1002\xe2\x80\x931003 ja oli siten ensimm\xc3\xa4inen Amerikan maaper\xc3\xa4lle astunut eurooppalainen.\n_START_SECTION_\nPerhesuhteet\n_START_PARAGRAPH_\nLeif luultavasti syntyi Islannissa ja kasvoi Gr\xc3\xb6nlannissa, minne h\xc3\xa4nen is\xc3\xa4ns\xc3\xa4 Erik karkotettiin rikostensa vuoksi. H\xc3\xa4nell\xc3\xa4 oli luultavasti kaksi velje\xc3\xa4: Thorvaldur ja Thorsteinn ja yksi sisko Freyd\xc3\xads. Leif meni naimisiin Th\xc3\xb3rgunnan kanssa ja heill\xc3\xa4 oli yksi poika Thorkell Leifsson.\n_START_SECTION_\nRetki Vinlandiin\n_START_PARAGRAPH_\nGr\xc3\xb6nlantilaisten saaga kertoo, ett\xc3\xa4 noin vuonna 1000 Leif Erikinpoika osti Amerikan rannikkoa pitkin aiemmin vahingossa purjehtineelta kauppiaalta Bjarni Herj\xc3\xb3lfssonilta laivan, aikeenaan tutkia Bjarnin n\xc3\xa4kem\xc3\xa4\xc3\xa4 maata. Leif pyysi is\xc3\xa4\xc3\xa4ns\xc3\xa4 mukaan, mutta t\xc3\xa4m\xc3\xa4 ei halunnut en\xc3\xa4\xc3\xa4 l\xc3\xa4hte\xc3\xa4 merimatkalle; h\xc3\xa4n my\xc3\xb6s loukkaantui pudottuaan hevosen sel\xc3\xa4st\xc3\xa4 ennen matkan alkua, mit\xc3\xa4 pidettiin huonona enteen\xc3\xa4. Leif purjehti noin vuonna 1002\xe2\x80\x931003 l\xc3\xa4nteen miehist\xc3\xb6n\xc3\xa4\xc3\xa4n 35 islantilaista. Ensiksi Leif saapui karuun maahan, jota h\xc3\xa4n kutsui nimell\xc3\xa4 Helluland ("laattakivimaa"), jonka on arveltu olevan nykyinen Baffinin saari. Maa ei kuitenkaan soveltunut asutettavaksi. Sen j\xc3\xa4lkeen h\xc3\xa4n jatkoi matkaa etel\xc3\xa4\xc3\xa4n ja saapui mets\xc3\xa4iseen maahan, jolle h\xc3\xa4n antoi nimen Markland ("mets\xc3\xa4maa"), ja jonka arvellaan olleen Labradorin niemimaa. Lopulta Leif nousi maihin Newfoundlandissa, mahdollisesti jopa etel\xc3\xa4mp\xc3\xa4n\xc3\xa4. Siell\xc3\xa4 oli runsaasti lohia joessa ja ilmasto oli suotuisa. Leif miehist\xc3\xb6ineen rakensi maahan itselleen pitk\xc3\xa4t turvesein\xc3\xa4iset talot, ja he asuivat siell\xc3\xa4 talven yli. Saagan mukaan yksi Leifin miehist\xc3\xa4, Tyrkir, l\xc3\xb6ysi viiniryp\xc3\xa4leit\xc3\xa4, joiden mukaan Leif antoi maalle nimen Vinland. Kotimatkalle miehet lastasivat mukaansa puutavaraa ja k\xc3\xb6ynn\xc3\xb6ksi\xc3\xa4._NEWLINE_Kaksi vuotta my\xc3\xb6hemmin Leifin veli Thorvald k\xc3\xa4vi samoilla seuduilla, mutta kuoli intiaanien hy\xc3\xb6kk\xc3\xa4yksess\xc3\xa4. My\xc3\xb6s Leifin sisarpuoli Freydis johti yhden retkikunnan Vinlandiin._NEWLINE_Erik Punaisen saagan mukaan Leif Erikinpoika l\xc3\xb6ysi Vinlandin palatessaan Norjasta Gr\xc3\xb6nlantiin noin vuonna 1000, mutta ei j\xc3\xa4\xc3\xa4nyt sinne asumaan. Nykyisin Gr\xc3\xb6nlantilaisten saagaa pidet\xc3\xa4\xc3\xa4n luotettavampana n\xc3\xa4ist\xc3\xa4 kahdesta.\n_START_SECTION_\nVinlandin sijainti\n_START_PARAGRAPH_\nSiit\xc3\xa4, miss\xc3\xa4 Leifin Vinland oli, ei ole yksimielisyytt\xc3\xa4. Monet pit\xc3\xa4v\xc3\xa4t viikinkiasumusta L\'Anse aux Meadowsissa Leifin siirtokuntana, mutta joidenkin mielest\xc3\xa4 paikan pit\xc3\xa4\xc3\xa4 olla etel\xc3\xa4mp\xc3\xa4n\xc3\xa4, koska viiniryp\xc3\xa4leet eiv\xc3\xa4t kasva Newfoundlandissa. Joidenkin mukaan tuon ajan l\xc3\xa4mmin ilmasto mahdollisti viiniryp\xc3\xa4leidenkin esiintymisen alueella. Viiniryp\xc3\xa4leiden on my\xc3\xb6s ep\xc3\xa4ilty olleen mustikoita.'